Vendim 
Nr. 134, datë 18.2.2005

Për ngritjen e sekretariatit të komitetit koordinues të ministErialit të mbrojtjes së europës juglindore (sedm-CC) dhe të komitetit drejtues politiko-ushtrak/forcës paqeruajtëse shumëkombëshe të europës juglindore (pmsc/mpfsee) në shqipëri
(Ndryshuar me Vkm nr. 845, datë 16.11.2005)
(i përditësuar)
[bookmark: _GoBack]Në mbështetje të nenit 100 të Kushtetutës, të nenit 4 të marrëveshjes dhe të protokollit shtesë “Për krijimin e Forcës Shumëkombëshe të Europës Juglindore”, ratifikuar me ligjin nr.8544, datë 4.11.1999, të nenit 21 të ligjit nr.8379, datë 29.7.1998 “Për hartimin dhe zbatimin e Buxhetit të Shtetit të Republikës së Shqipërisë” dhe të nenit 7 të ligjit nr.9339, datë 21.12.2004 “Për Buxhetin e Shtetit të vitit 2005”, me propozimin e Ministrit të Mbrojtjes, Këshilli i Ministrave

Vendosi:

1. Ngritjen e Sekretariatit të Komitetit Koordinues, ad-hoc, të Ministerialit të Mbrojtjes së Europës Juglindore (SEDM/CC) dhe të Komitetit Drejtues Politiko-Ushtarak/Forcës Paqeruajtëse Shumëkombëshe të Europës Juglindore (PMSC/MPFSEE) në Shqipëri, në varësi administrative të Ministrisë së Mbrojtjes, për bashkërendimin e veprimtarisë së SEDM/CC dhe të PMSC/MPFSEE dhe për zbatimin e vendimeve politike që do të marrin e të programeve që do të miratojnë. Sekretariati i SEDM/CC dhe i PMSC/MPFSEE të funksionojë për një periudhë dyvjeçare, ku veprimtaria parapërgatitore të fillojë më 1 mars 2005, ndërsa veprimtaria zyrtare më 1 korrik 2005, dhe të përfundojë më 31 korrik 2007.
2.Sekretariati i SEDM-CC-së dhe PMSC/MPFSEE-së të përbëhet nga 13 veta, civilë dhe ushtarakë, nga personeli i Ministrisë së Mbrojtjes:
a) kryetari të jetë zëvendësministri i Mbrojtjes;
b) këshilltari të jetë civil ose ushtarak;
c) shefi i sekretariatit të jetë ushtarak, në nivel drejtor drejtorie;
ç) shefi i sektorit PMSC-së të jetë ushtarak;
d) dy specialistë për marrëdhëniet ndërkombëtare në sektorin e PMSC-së, të jenë ushtarakë ose civilë, njëri prej të cilëve të jetë përkthyes i gjuhës angleze;
dh) shefi i sektorit të SEDM-CC-së të jetë ushtarak;
e) dy specialistë për projektet e SEDM-së në sektorin e SEDM-CC-së, të jenë ushtarakë ose civilë;
ë) shefi i sektorit të protokollit dhe administratës të jetë ushtarak;
f) specialist dhe koordinator i SEDM-së në sektorin e protokollit dhe administratës, të jetë ushtarak ose civil;
g) shefi i zyrës së planfinancës të jetë ushtarak ose civil;
gj) specialist, llogaritar ose arkëtar në zyrën e planfinancës të jetë ushtarak ose civil.
Shtesat në personelin e sekretariatit të përfshihen brenda numrit limit të punonjësve të Ministrisë së Mbrojtjes.
3. Ministria e Mbrojes të sigurojë mjediset dhe pajisjet e nevojshme për ushtrimin e veprimtarisë dhe për funksionimin e Sekretariatit.
4. Kryetari, shefi i Sekretariatit, oficeri i shtabit për operacionet, oficeri i shtabit për logjistikën, oficeri i shtabit për protokollin dhe një specialist civil të jenë në detyrë të përhershme dhe ta fillojnë detyrën më 1 mars 2005, ndërsa pjesa tjetër e personelit më 1 korrik 2005.
5. Pagat e personelit të sekretariatit të jenë të njëjta me pozicionet e administratës publike, si më poshtë vijon:
a) këshilltari me atë të drejtorit të drejtorisë;
b) specialistët civilë të paguhen me pagën e specialistit të nivelit të lartë;
c) ushtarakët të paguhen sipas gradës dhe funksionit.
Punonjësit civilë të sekretariatit e përfitojnë këtë pagë deri në datën e përfundimit të kryesimit nga Shqipëria të sekretariatit të SEDM-së.
Ushtrakët aktivë, të cilët bien në pagë për shkak të emërimit në funksionet e përcaktuara në pikën 2 të këtij vendimi, trajtohen me shtesë “ruajtje page” gjatë kohës së qëndrimit në këtë detyrë.
6. Efektet financiare që rrjedhin nga zbatimi i këtij vendimi, të përballohen nga buxheti i vitit 2005, miratuar për Ministrinë e Mbrojtjes.
7. Ministrisë së Mbrojtjes, në buxhetin e vitit 2005, zëri “Mallra e shërbime”, t’i shtohet fondi prej 10 000 000 (dhjetë milionë) lekësh, për përballimin e shpenzimeve për organizimin e takimeve e të veprimtarive të tjera, brenda dhe jashtë vendit.
8. Fondi prej 10 000 000 (dhjetë milionë) lekësh të përballohet nga fondi rezervë i Këshillit të Ministrave.
9. Ngarkohen Ministria e Mbrojtjes dhe Ministria e Financave dhe Ministria e Punëve të Jashtme për zbatimin e këtij vendimi.
Ky vendim hyn në fuqi menjëherë.

